Lausuntoyhteenveto hallituksen esityksestä eduskunnalle elintarvikelain 30 §:n muuttamisesta

**Asia**

Hallituksen esitys elintarvikelain 30 §:n muuttamisesta annettiin eduskunnalle kevätistuntokaudella 2017 (HE 1/2017). Esityksessä ehdotetaan, että elintarvikelain 30 §:ään lisättäisiin uusi torjunta-aineen jäämän kansallista väliaikaista enimmäismäärää koskeva kohta, jonka mukaan Elintarviketurvallisuusvirasto voi asettaa torjunta-ainejäämäasetuksen 18 artiklan 4 kohdan mukaisen kansallisen väliaikaisen enimmäismäärän.

Lausuntokierros jouduttiin asian kiireellisyyden vuoksi toimittamaan poikkeuksellisen lyhyenä. Lausuntoa pyydettiin seuraavilta tahoilta: Maa- ja metsätalousministeriön osastot, oikeusministeriö, valtiovarainministeriö, työ- ja elinkeinoministeriö, sosiaali- ja terveysministeriö, ympäristöministeriö, Elintarviketurvallisuusvirasto (Evira), Luonnonvarakeskus (Luke) Suomen ympäristökeskus (SYKE), Turvallisuus- ja kemikaalivirasto (Tukes), Sosiaali- ja terveysalan lupa- ja valvontavirasto (Valvira), Terveyden ja hyvinvoinninlaitos (THL), Tulli, Tullilaboratorio, Maa- ja metsätaloustuottajain keskusliitto MTK ry, Svenska Lantbruksproducenternas Centralförbund SLC, Kasvinsuojeluseura ry, Kasvinsuojeluteollisuus ry (KASTE), ProAgria Keskusten Liitto, Luomuliitto ry, Elinkeinoelämän keskusliitto (EK), Kotimaiset Kasvikset ry, Kuluttajaliitto - Konsumentförbundet, Kunnallinen ympäristöterveydenhuollon yhdistys, Kuntaliitto, Luomuinstituutti, Luomuliitto ry, Pro Luomu ry, Suomen Kuntaliitto, Suomen Viljava Oy, Suomen Yrittäjät ja Ympäristöterveydenhuollon Yhteistoiminta-alueet.

Lausuntoja saatiin yhteensä 18 kappaletta.

**Lausunnonantajien näkemys esityksestä**

Esitystä kannattivat Liedon kunta, Kunnallinen ympäristö- ja terveydenhoitoyhdistys ry, Elintarviketeollisuusliitto ry, Itä-Savon sairaanhoitopiirin kuntayhtymä., Luonnonvarakeskus, Eläinlääkärihygieenikkojen yhdistys ry, Tullilaboratorio sekä Maa- ja metsätaloustuottajain keskusjärjestö MTK ry.

Asiasta eivät katsoneet tarpeelliseksi lausua ympäristöministeriö, sosiaali- ja terveysministeriö, Sosiaali- ja terveysalan lupa ja valvontavirasto Valvira, Suomen Yrittäjät, Riihimäen seudun terveyskeskuksen Ky/Ympäristöterveys, Elinkeinoelämän Keskusliitto EK, Suomen Kuntaliitto ry sekä Porvoon kaupungin terveydensuojelujaosto.

Turvallisuus- ja kemikaalivirasto (Tukes) esitti asiallisia tarkennuksia perusteluihin. Lohjan ympäristöterveyspalvelut katsoi, että MRL-arvon määrittäminen tulisi säätää Turvallisuus- ja kemikaaliviraston tehtäväksi Elintarviketurvallisuusviraston sijaan ja että Elintarviketurvallisuusviraston valtuutta tulisi perustella tarkemmin.